钦定古今图书集成/明伦汇编/氏族典/第251卷 > 张振德
## 钦定古今图书集成/明伦汇编/氏族典/第251卷 > 张振德

按《明外史张振德传》：“振德，字季修，昆山人。祖情，从祖
意皆进士。情福建副使，意山东副使。振德由选贡生
授四川兴文知县。万历初，永宁宣抚奢崇明有异志，
潜结奸人，掠卖子女。振德捕奸人，论配之，招还被掠
者三百馀人。崇明贿以二千金，振德怒却之，裂其牍。
天启元年，方赴成都与乡闱事，而崇明部将樊龙杀”
巡抚徐可求，遂据重庆叛。时振德兼署长宁，疾趋入
城。长宁主簿徐大礼与振德善，以骑来迎，振德却之督乡兵与战，不敌，退集居民城守。会大风雨，贼毁土
城入，振德妻钱及二女先伏剑死。命家人举火，火炽
自刭，一门死者十二人。事闻，谥“烈愍。”大礼一家四人，
仰药死。